b'\n_START_ARTICLE_\nDevan Dubnyk\n_START_SECTION_\nUra\n_START_PARAGRAPH_\nDubnyk pelasi kausina 2000\xe2\x80\x932001 ja 2001\xe2\x80\x932002 l\xc3\xa4hinn\xc3\xa4 CBHL-juniorisarjaa Calgary Bruinsin joukkueessa. Useissa tilastoissa Dubnykin on merkitty pelanneen my\xc3\xb6s viisi ottelua Kotkan Titaanien B2-junioreissa kaudella 2001\xe2\x80\x932002. Todellisuudessa h\xc3\xa4n ei Titaaneissa ole pelannut, mutta outo tilasto nousee usein esiin, kun miehen nimi tulee esille Suomessa. _NEWLINE_H\xc3\xa4n pelasi loppukauden 2001\xe2\x80\x932002 WHL-joukkue Kamloops Blazersissa, jossa Dubnyk pelasi kokonaan seuraavat nelj\xc3\xa4 kautta kev\xc3\xa4\xc3\xa4seen 2006 saakka. H\xc3\xa4nest\xc3\xa4 tuli joukkueen ykk\xc3\xb6smaalivahti kaudella 2003\xe2\x80\x932004, jonka p\xc3\xa4\xc3\xa4tteeksi Dubnyk valittiin WHL:n (Daryl K. Seaman Trophy) ja koko CHL:n skolastisimmaksi pelaajaksi. Edmonton Oilers varasi h\xc3\xa4net 14. pelaajana kes\xc3\xa4ll\xc3\xa4 2004. Dubnyk pelasi varauksensa j\xc3\xa4lkeen viel\xc3\xa4 kaksi kautta Blazersissa._NEWLINE_Kaudeksi 2006\xe2\x80\x932007 Dubnyk siirtyi kolmivuotisella tulokassopimuksella Edmonton Oilersin organisaatioon. H\xc3\xa4n pelasi l\xc3\xa4hes koko kauden ECHL-joukkue Stockton Thunderissa, jossa Dubnyk torjui 43 runkosarjaottelua. H\xc3\xa4n torjui 24 voittoa, h\xc3\xa4nen p\xc3\xa4\xc3\xa4stettyjen maalien keskiarvo oli 2,56 ja torjuntaprosentti 92,1. Dubnyk teki noilla lukemilla Thunderin seurakohtaisen enn\xc3\xa4tyksen. H\xc3\xa4n pelasi kauden aikana my\xc3\xb6s ECHL:n t\xc3\xa4hdist\xc3\xb6ottelussa. Dubnyk pelasi my\xc3\xb6s nelj\xc3\xa4 AHL-ottelua Oilersin silloisessa farmijoukkueessa Wilkes-Barre/Scranton Penguinsissa. Kauden 2007\xe2\x80\x932008 h\xc3\xa4n pelasi kokonaan AHL:ss\xc3\xa4 ja edusti Springfield Falconsia. Dubnyk pelasi 33 runkosarjaottelua, mutta h\xc3\xa4n j\xc3\xa4i viel\xc3\xa4 kakkosmaalivahdiksi Jeff Drouin-Deslauriersille. Dubnyk teki hein\xc3\xa4kuussa 2009 vuoden mittaisen jatkosopimuksen Oilersin kanssa._NEWLINE_Kaudet 2008\xe2\x80\x932009 ja 2009\xe2\x80\x932010 Dubnyk toimi Falconsin ykk\xc3\xb6smaalivahtina. H\xc3\xa4n pelasi j\xc3\xa4lkimm\xc3\xa4isell\xc3\xa4 kaudella my\xc3\xb6s 19 runkosarjaottelua Oilersissa. Dubnyk kutsuttiin yl\xc3\xb6s alkukaudesta, kun joukkueen ykk\xc3\xb6smaalivahti Nikolai Habibulin loukkaantui. Dubnyk teki NHL-debyyttins\xc3\xa4 28. marraskuuta 2009, jolloin joukkue h\xc3\xa4visi Vancouver Canucksille lukemin 7\xe2\x80\x933. H\xc3\xa4n teki kes\xc3\xa4kuussa 2010 kaksivuotisen jatkosopimuksen Oilersin kanssa. Kaudella 2010\xe2\x80\x932011 Dubnyk toimi Oilersin kakkosmaalivahtina ja tienasi 800\xc2\xa0000 dollaria. H\xc3\xa4n p\xc3\xa4\xc3\xa4si torjumaan 35 ottelussa. Edmonton j\xc3\xa4i 2010\xe2\x80\x932011 kaudella liigan viimeiseksi, mutta Dubnyk sai tilastoihinsa ihan hyv\xc3\xa4n torjuntaprosentin 91,6\xc2\xa0% ja p\xc3\xa4\xc3\xa4stettyjen maalien keskiarvon 2,71. Tammikuussa 2014 h\xc3\xa4net siirrettiin Nashville Predatorsiin, mutta maaliskuussa h\xc3\xa4n siirtyi Montreal Canadiensiin. Hein\xc3\xa4kuun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 h\xc3\xa4n p\xc3\xa4\xc3\xa4tyi Arizona Coyotesin maalin suulle yhden vuoden sopimuksella.'